Резюме на проект 80-10-5 от 29.03.2024 г.

**Тема:** Диагностични белези за алфа-таксономията на насекомите от семейство Aphalaridae (Hemiptera, Psylloidea)

**Ръководител:** гл. ас. д-р Илия Гьонов, **Докторант:** Моника Праматарова

Растителноядните насекоми от семейство Aphalaridae са били обект на редица изследвания в миналото, но поради малките им размери и морфологичното им сходство все още има редица неразрешени таксономични проблеми. Нови проучвания, комбиниращи класически и съвременни методи за изследване на групата все още са ограничени, а диагностичните белези на българските видове не са били обект на изследване.

**Цел на проекта:** Целта на настоящия проект е да се създаде референтна библиотека с висококачествени изображения и научни илюстрации на диагностични морфологични белези в допълнение към диагнозите на българските видове от семейство Aphalaridae.

**Обобщение на постигнатите резултати:** По време на изследването са събрани, фотографирани, препарирани и дигитализирани над 2000 екземпляра, депозирани в Зоологичната колекция на СУ (BFUS) от различни райони на България. Допълнителни материали от семейството са събрани от Албания, Малта и Чехия. Създадени са 220 векторни научни илюстрации на 27 от общо 30 вида от семейството в България. Освен това диагностични белези при различните видове са изследвани и заснети чрез специализирано макрофотографско и микроскопско оборудване, в резултат на което е изготвена първата референтна библиотека с научни илюстрации на български листни бълхи от семейство Aphalaridae. Изготвени са изображения от сканираща електронна микроскопия на кутикулната микроскулптура на представители от надсемейство Psylloidea. В резултат е изготвен първият таксономичен ключ на български език за всички видове от семейство Aphalaridae, включващ нови и илюстрирани диагностични белези. Резултатите от изследването са обобщени в три статии в рецензирани списания с импакт фактор и са докладвани на един международен семинар и един национален симпозиум.

